અન્ય તમામ બાબતોને એક તરફ રાખીએ તો પણ માત્ર બે બાબત માટે વિનુ માંકડને ભારતના અગ્રણી ક્રિકેટરની હરોળમાં મૂકી શકાય તેમ છે. જાન્યુઆરી 1956માં પ્રવાસી ન્યૂઝીલેન્ડ સામે મદ્રાસ (હાલના ચેન્નાઈ)ના કોર્પોરેશન સ્ટેડિયમ ખાતે ટેસ્ટ રમાતી હતી. જેમાં પહેલી વિકેટ માટે વિનુ માંકડ અને પંકજ રોયે 413 રનની ભાગીદારી નોંધાવી હતી. બંનેએ પ્રથમ દિવસે 234 રન ઉમેર્યા હતા. આમ એક આખા દિવસમાં ભારતે એકેય વિકેટ ગુમાવી ન હતી જે ભારતીય ટેસ્ટ ઇતિહાસનો પ્રથમ પ્રસંગ હતો. બીજે દિવસે 413 રન ઉમેર્યા બાદ પંકજ રોય 173 રન ફટકારીને આઉટ થયા હતા જ્યારે વિનુ માંકડે 231 રન નોંધાવ્યા હતા. બંનેની આ ભાગીદારીનો વર્લ્ડ રેકોર્ડ બાવન વર્ષ સુધી અતૂટ રહ્યો હતો.